AFGØRELSE Nr. 1/98 TRUFFET AF ASSOCIERINGSRÅDET,

associeringen mellem De Europæiske Fællesskaber og deres medlemsstater på den ene side og Republikken Bulgarien på den anden side den 15. september 1998 om ændring af afgørelse nr. 1/95 om fastsættelse af associeringsrådets forretningsorden ved oprettelse af et rådgivende paritetisk udvalg (98/651/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Bulgarien på den anden side (1), særlig artikel 110, og

ud fra følgende betragtninger:

Dialog og samarbejde mellem arbejdsmarkedets parter og de økonomiske interesseorganisationer i Det Europæiske Fællesskab og Bulgarien kan bidrage væsentligt til udviklingen af forbindelserne mellem dem;

det synes formålstjenligt at lade dette samarbejde foregå mellem medlemmerne af De Europæiske Fællesskabers Økonomiske og Sociale Udvalg og arbejdsmarkedets parter og de økonomiske interesseorganisationer i Bulgarien;

associeringsrådets forretningsorden, der er fastsat ved associeringsrådets afgørelse nr. 1/95 (2), bør derfor ændres -

TRUFFET FØLGENDE AFGØRELSE:

Artikel 1

Associeringsrådets forretningsorden suppleres med følgende artikler:

»Artikel 15

Der oprettes et rådgivende paritetisk udvalg, som skal have til opgave at bistå associeringsrådet med at fremme dialogen og samarbejdet mellem arbejdsmarkedets parter og de økonomiske interesseorganisationer i Det Europæiske Fællesskab og Bulgarien. Denne dialog og dette samarbejde omfatter alle økonomiske og arbejdsmarkedsmæssige aspekter af relationerne mellem Det Europæiske Fællesskab og Bulgarien i forbindelse med Europaaftalens gennemførelse. Udvalget udtaler sig om de spørgsmål, der opstår inden for disse områder.

Artikel 16

Det rådgivende paritetiske udvalg sammensættes af seks repræsentanter for De Europæiske Fællesskabers Økonomiske og Sociale Udvalg og seks repræsentanter for arbejdsmarkedets parter og de økonomiske interesseorganisationer i Bulgarien.

Det rådgivende paritetiske udvalg udfører sit arbejde i samråd med associeringsrådet eller for så vidt angår fremme af dialogen mellem samfunds- og erhvervskredse på eget initiativ.

Valget af medlemmer bygger på det princip, at det rådgivende paritetiske udvalg så nøjagtigt som muligt skal være en afspejling af arbejdsmarkedets parters organisationer og de forskellige økonomiske interesseorganisationer både i Det Europæiske Fællesskab og Bulgarien.

Det rådgivende paritetiske udvalgs formandskab varetages i fællesskab af et medlem af De Europæiske Fællesskabers Økonomiske og Sociale Udvalg og et medlem fra Bulgarien.

Det rådgivende paritetiske udvalg fastsætter selv sin forretningsorden.

Artikel 17

De Europæiske Fællesskabers Økonomiske og Sociale Udvalg på den ene side og arbejdsmarkedets parter og de økonomiske interesseorganisationer i Bulgarien på den anden side afholder hver især de udgifter til personale, rejse- og dagpenge samt til porto og telekommunikation, som deltagelsen i møder i det rådgivende paritetiske udvalg og dets arbejdsgrupper medfører.

Udgifter i forbindelse med tolkning under møder samt oversættelse og fremstilling af dokumenter afholdes af Det Økonomiske og Sociale Udvalg med undtagelse af udgifter til tolkning og oversættelse til eller fra bulgarsk, som afholdes af arbejdsmarkedets parter og de økonomiske interesseorganisationer i Bulgarien.

Udgifter i forbindelse med den praktiske afholdelse af møder afholdes af den part, som er vært for møderne.«

Artikel 2

Denne afgørelse træder i kraft den første dag i den anden måned efter vedtagelsen.

Udfærdiget i Bruxelles, den 15. september 1998.

På associerieringsrådets vegne

N. MIHAILOVA

Formand

(1) EFT L 358 af 31. 12. 1994, s. 3.

(2) EFT L 255 af 25. 10. 1995, s. 19.